Nom del títol: Màster universitari en Biotecnologia Alimentària per la Universitat de Girona
La biotecnologia pot fer aportacions positives en tota la cadena de valor de la indústria alimentària, des de la producció de matèries primeres (millores en la producció, desenvolupament de noves matèries primeres, ingredients i additius), passant per l'elaboració (nous aliments, millora i innovació de processos, reducció de costos energètics), la distribució (bioconservació, biosensors, envasament actiu) i la comercialització (increment de la vida útil, millora de l'aspecte i la presentació), fins al consum (establiment de perfils de nutrició individualitzats o nutrigenòmica).
D'altra banda, les tècniques moleculars desenvolupades els últims anys han permès un control precís d'activitats productives basades en processos d'elaboració d'aliments en què participen microorganismes, com són, per exemple, la indústria de transformació de carn i la de producció de vi, pa o cervesa.
Les aplicacions en aquests camps són importants, tant en l'àmbit de producció dels aliments i de la seva conservació (control del deteriorament) com en l'àmbit de la seguretat dels consumidors (control de la presència i activitat de patògens).
Analista, assessor/a, director/a científic/a i tècnic/a en departaments de recerca i desenvolupament, de producció o de gestió i control de la seguretat i la qualitat, entre d'altres, en indústries alimentàries, en organismes relacionats amb l'àmbit de l'alimentació, en empreses biotecnològiques, en indústries de serveis per a empreses biotecnològiques i en empreses usuàries de la biotecnologia (laboratoris analítics, de control sanitari, etc.).
La indústria agroalimentària és el sector manufacturer més important de la Unió Europea, i també és el que dóna ocupació a un nombre més elevat de persones.
Aquesta activitat industrial a Espanya, un dels principals productors de la UE, a més de ser un sector estratègic, també té una gran importància econòmica, ja que aporta el 20% del PIB estatal i representa un 17% del total de la producció industrial.
Dins el marc espanyol, Catalunya lidera la indústria agroalimentària i, segons dades del Ministeri d'Agricultura, Alimentació i Medi Ambient és la comunitat autònoma amb més percentatge de població ocupada en aquest sector, amb un 21,1% del total d'Espanya.
Finalment, en termes globals, un dels principals reptes que ha d'afrontar la indústria alimentària és la necessitat de garantir aliments suficients, segurs i saludables a tota la població, en un entorn que aplica unes pràctiques agrícoles que, cada vegada més, han de considerar aspectes relacionats amb el medi ambient i els efectes potencials del canvi climàtic en la producció d'aliments.
En aquest context, la comprensió de les bases biològiques dels organismes dels quals depèn la nostra alimentació i el desenvolupament de tecnologies que permetin mantenir i augmentar el nivell de producció d'aliments de manera segura i sostenible, són indispensables.
Moltes de les eines que ho han de fer possible sorgeixen dels camps de la biologia cel·lular, la biologia molecular i la genòmica, és a dir, de la biotecnologia.
La combinació de tots aquests condicionants duu a pronosticar un increment d'aquesta activitat en els propers anys.